**ข้อเสนอเชิงนโยบายเพื่อรองรับสังคมผู้สูงอายุของประเทศไทย**

**โดย : ศิริวรรณ อรุณทิพย์ไพฑูรย์**

ประเทศไทยกำลังย่างเข้าสู่สังคมสูงอายุ (Ageing Society) อย่างมีนัยสำคัญและรวดเร็ว โดย 50 ปี ที่ผ่านมา (พ.ศ. 2503 – 2553) มีประชากรสูงอายุ (60 ปีขึ้นไป) เพิ่มจากร้อยละ 5 เป็นร้อยละ 13 (จาก 1.2 ล้านคน เป็น 8.4 ล้านคน) และคาดว่าอีก 30 ปีข้างหน้า (พ.ศ. 2583) จะเพิ่มเป็น 31% (20.5 ล้านคน) ซึ่งสะท้อนถึงการเพิ่มขึ้นของประชากรที่อยู่ในวัยพึ่งพิงทั้งเชิงเศรษฐกิจ สังคม และสุขภาพ ทั้งนี้ ในอาเซียนจะมีเพียงไทยและสิงคโปร์เท่านั้น ที่มีสัดส่วนผู้สูงอายุเกินร้อยละ 30 ในอีก 30 ปี ข้างหน้า

จากผลการติดตามและประเมินผลการดำเนินงานตามแผนผู้สูงอายุแห่งชาติฉบับที่ 2 (พ.ศ. 2545 - 2564) ฉบับปรับปรุงครั้งที่ 1 พ.ศ. 2552 โดย รศ.ดร.วิพรรณ ประจวบเหมาะ วิทยาลัยประชากรศาสตร์ จุฬาลงกรณ์มหาวิทยาลัย ที่ผ่านเกณฑ์ครึ่งหนึ่ง (26 ดัชนี จาก 51 ดัชนี) สรุปประเด็นสำคัญ ดังนี้

* ประเด็นที่ดีขึ้น ยุทธศาสตร์ที่ 5 และ 4 บางส่วน ได้แก่ การประมวลพัฒนา เผยแพร่องค์ความรู้ด้านผู้สูงอายุ การติดตาม ประเมินผลการดำเนินการตามแผนผู้สูงอายุแห่งชาติ และการสร้างองค์ความรู้ผู้สูงอายุ
* ประเด็นที่ต้องปรับปรุงคือ ยุทธศาสตร์ที่ 1, , 2, 3 และ 4 บางส่วน ได้แก่ การเตรียมความพร้อมของประชากรเพื่อวัยสูงอายุที่มีคุณภาพ การส่งเสริมและพัฒนาผู้สูงอายุ การคุ้มครองทางสังคมสำหรับผู้สูงอายุ และการพัฒนาบุคลากรด้านผู้สูงอายุ

ดังนั้น เพื่อเพิ่มประสิทธิภาพของแผนผู้สูงอายุแห่งชาติฉบับที่ 2 และเตรียมความพร้อมสำหรับแผนผู้สูงอายุแห่งชาติฉบับที่ 3 (พ.ศ. 2565-2584) ซึ่งรองรับอีก 30 ปีข้างหน้า ที่ประเทศไทยจะมีผู้สูงอายุเกิน 30% จึงขอเสนอ **“นโยบายเพื่อรองรับสังคมผู้สูงอายุของไทย”** ที่เป็นเชิงรุกมากขึ้น เพราะสถานการณ์เปลี่ยนแปลงเร็วกว่าแผนผู้สูงอายุในปัจจุบัน โดยการเตรียมความพร้อมทุกๆ ด้าน ดังนี้

**1. ยุทธศาสตร์ที่ 1: การเตรียมความพร้อมของประชากรเพื่อวัยสูงอายุที่มีคุณภาพ**

**1.1 การส่งเสริมการเจริญพันธุ์**

ด้วยการส่งเสริมการแต่งงานและการมีบุตร ด้วยการสร้างสภาพเศรษฐกิจและสังคมที่เอื้อให้ประชากรอยากสร้างครอบครัวและมีบุตร รวมทั้งสนับสนุนมาตรการและกิจกรรมส่งเสริมต่างๆ เพื่อให้มีประชากรวัยเด็กเพิ่มขึ้น ซึ่งจะเป็นกำลังแรงงานในอนาคต และจะทำให้สัดส่วนผู้สูงอายุต่อประชากรลดลงในระยะยาว อย่างไรก็ตาม ยังมีประเด็นท้าทายในการส่งเสริมการเจริญพันธุ์ โดยเฉพาะ ภาวะเศรษฐกิจและสังคมที่มีผลกระทบทำให้คนครองตัวเป็นโสดมากขึ้น หรือแต่งงานแล้วไม่มีบุตร หรือมีบุตรเพียงคน ดังนั้น ไทยควรมีเป้าหมายด้านประชากร โดยสนับสนุนให้มีบุตรอย่างน้อย 2 คน โดยเน้นคุณภาพในการเลี้ยงดูเป็นสำคัญ เพื่อให้เติบโตเป็นผู้ใหญ่ที่มีคุณภาพในอนาคต

**1.2 การเตรียมความพร้อมเพื่อเป็นผู้สูงอายุที่มีคุณภาพ**

ด้วยการส่งเสริมด้านทัศนคติและพฤติกรรม ตั้งแต่เด็ก วัยรุ่น วัยผู้ใหญ่ ที่จะสะท้อนไปเป็นศักยภาพ สุขภาพ และความสุขของผู้สูงอายุในที่สุด โดยเสนอกิจกรรมส่งเสริม 4H ได้แก่ Heart (จิตใจ/ทัศนคติดี = คนดี) Head (สมองดี = คนเก่ง) Hand (ทำดีอย่างฉลาด ใช้ชีวิตสมดุล = ลงมือทำอย่างสมดุล) และHealth (สุขภาพกาย/ใจดี) โดยการขับเคลื่อนตั้งแต่วัยเด็กผ่าน **“บวร” คือ “บ้าน วัด โรงเรียน”** และวัยทำงานผ่าน **“สถานที่ทำงาน”** รวมทั้ง การสร้างความตระหนักผ่าน **“สื่อสาธารณะ”** จนเกิดเป็นวัฒนธรรมทางสังคมของชุมชนและประเทศในที่สุด ที่จะส่งเสริมการเป็น **“ผู้สูงอายุที่มีคุณภาพและมีความสุข”** โดยเฉพาะด้านสุขภาพ การออม การลงทุน เพื่อเตรียมเป็นผู้สูงอายุและวางแผนการใช้ชีวิตในวัยสูงอายุอย่างมีคุณภาพ อย่างน้อย 10 ปี ล่วงหน้าตั้งแต่อายุ 50 ปี

**2. ยุทธศาสตร์ที่ 2: การส่งเสริมและพัฒนาผู้สูงอายุ**

**2.1 การจัดทำฐานข้อมูลผู้สูงอายุ**

ด้วยการจัดทำฐานข้อมูลผู้สูงอายุที่ครอบคลุมและมีความละเอียดมากขึ้น ตามอายุ เพศ ที่อยู่ สุขภาพ สภาพครอบครัว บุคลากรผู้ดูแล **ศักยภาพและความสนใจ** ฯลฯ เพื่อประโยชน์ในการวางแผนและเสนอโครงการที่สอดคล้องกับข้อเท็จจริงของข้อมูลผู้สูงอายุ

**2.2 การแบ่งกลุ่มผู้สูงอายุ (Segmentation) เพื่อวางแผนกลยุทธ์รองรับแต่ละกลุ่ม**

นำฐานข้อมูลผู้สูงอายุ มาแบ่งกลุ่มผู้สูงอายุ (Segmentation) ซึ่งสามารถนำไปใช้วางแผนเชิงกลยุทธ์ให้เหมาะสมกับแต่ละกลุ่มเป้าหมายมากยิ่งขึ้น โดยควรมีระบบเทคโนโลยีสารสนเทศที่ช่วยในการค้นหาข้อมูล และจัดกลุ่มผู้สูงอายุตามเกณฑ์ที่ต้องการ เพื่อจะได้รายชื่อของกลุ่มเป้าหมายที่ต้องการได้สะดวกมากยิ่งขึ้น ทั้งนี้ ควรเพิ่มคุณค่าโดยการนำ **“ศักยภาพและความสนใจ”** ของผู้สูงอายุ มาใช้ประโยชน์ในการสร้างคุณค่าให้แก่ผู้อื่น ซึ่งจะเป็นการสร้างความภาคภูมิใจและความสุขให้กับผู้สูงอายุเอง

**2.3 การส่งเสริมผู้สูงอายุยุคใหม่ “ลำพัง แต่สุขใจ ใช้เทคโนโลยี”**

แนวโน้มการครองตัวเป็นโสด การย้ายถิ่นไปทำงาน และการแยกครอบครัวจากพ่อแม่ ทำให้ผู้สูงอายุมีแนวโน้มอยู่ลำพังมากขึ้น ดังนั้น จึงเสนอให้ส่งเสริมผู้สูงอายุยุคใหม่ **“ลำพัง แต่สุขใจ ใช้เทคโนโลยี”** ที่สามารถอยู่ลำพังอย่างมีความสุขกับตนเองและชุมชนรอบตัว ที่มีครอบครัวดูแลห่างออกมามากขึ้น โดยใช้เทคโนโลยีการสื่อสารสารสนเทศ ผ่านโทรศัพท์มือถือ เครื่องคอมพิวเตอร์ เข้าอินเตอร์เน็ต สังคมออนไลน์ อาทิ Facebook Line Tango เพื่อให้ทันโลก เข้าสังคม และใกล้ชิดลูกหลานมากขึ้น อย่างไรก็ตาม เห็นว่าเทคโนโลยีเหล่านี้แม้จะทำให้การสื่อสารใกล้ชิดและสะดวกมากขึ้น (Digital Aging) นอกจากนี้ผ็สูงอายุควรเป็น **“ผู้สูงอายุที่มีเสน่ห์”** ด้วยทัศนคติเชิงบวกและพฤติกรรมเชิงสร้างสรรค์ จะได้เป็นที่รักและดึงดูดลูกหลานให้อยากเข้าใกล้ ในขณะที่ลูกหลานก็ควรมีความรัก ความกตัญญู รู้หน้าที่ ความเข้าใจ เห็นอกเห็นใจ เพื่อในการดูแลเอาใจใส่ผู้สูงอายุควบคู่กันไปด้วย รวมทั้งส่งเสริมการเป็นผู้สูงวัยหัวใจวัยรุ่น (Young @ Heart) และผู้สูงวัยที่เปี่ยมพลัง (Active Aging) กระฉับกระเฉงอยู่เสมอ

**2.4 การพัฒนาอาชีพผู้สูงอายุตามศักยภาพ/ความสนใจ สอดคล้องกับความต้องการของสังคม**

ซึ่งสอดคล้องกับ พรบ.ผู้สูงอายุ พ.ศ. 2546 มาตรา 11 (3) ว่าผู้สูงอายุมีสิทธิได้รับการคุ้มครอง การส่งเสริมและสนับสนุนในด้านการประกอบอาชีพหรือฝึกอาชีพที่เหมาะสม โดยใช้ประโยชน์จากฐานข้อมูลผู้สูงอายุและการแบ่งกลุ่มผู้สูงอายุ โดยเฉพาะการนำศักยภาพและความสนใจมาพิจารณา กำหนดงานที่เหมาะสมกับผู้สูงอายุในแต่ละกลุ่มเป้าหมาย โดยมีหลักว่าต้องเป็นงานที่ไม่เหนื่อย คลายเหงา สร้างความภูมิใจและความสุขให้ผู้สูงอายุเป็นสำคัญ ในขณะเดียวกันก็ได้ทำประโยชน์ให้กับผู้อื่น ซึ่งสอดคล้องกับความต้องการของสังคม โดยผู้สูงอายุอาจจะมีรายได้หรือสิ่งตอบแทนอื่นประกอบด้วย

**3. ยุทธศาสตร์ที่ 3: การคุ้มครองทางสังคมสำหรับผู้สูงอายุ**

**3.1 การนำ Universal Design มาประยุกต์ใช้**

ซึ่งสอดคล้องกับ พรบ.ผู้สูงอายุ พ.ศ. 2546 มาตรา 11 (5) ว่าผู้สูงอายุมีสิทธิได้รับการคุ้มครอง การส่งเสริมและสนับสนุนในด้านการอำนวยความสะดวกและความปลอดภัยโดยตรงแก่ผู้สูงอายุในอาคาร สถานที่ ยานพาหนะ หรือการบริการสาธารณะอื่น โดยการใช้ Universal Design หรือการออกแบบสำหรับทุกคนในสังคม มาเป็นมาตรฐานในการออกแบบสิ่งก่อสร้างและสภาพแวดล้อมในสังคม โดยเฉพาะบริการสาธารณะ เพื่อให้ทุกคนเข้าถึงได้ทั้ง เด็ก สตรีมีครรภ์ ผู้สูงอายุ คนพิการ โดยเสนอให้ **“ภาครัฐเป็นต้นแบบ ”** เริ่มจากการบังคับใช้การออกแบบสำหรับทุกคนในสถานที่ราชการและพื้นที่สาธารณะต่างๆ รวมทั้งส่งเสริมให้ **“ภาคเอกชนนำมาประยุกต์ใช้ ”** โดยการรณรงค์ขอความร่วมมือ การเป็นที่ปรึกษาช่วยในการออกแบบ การจูงใจทางภาษี การให้รางวัล เป็นต้น โดยเฉพาะ ภาคเอกชนที่ส่งผลกระทบต่อสาธารณะ ได้แก่ ห้างสรรพสินค้า โรงพยาบาล โรงแรม ฯลฯ

**3.2 การใช้เศรษฐกิจกระตุ้นและสนับสนุนการพัฒนาสังคมสูงอายุ**

ด้วยการใช้เศรษฐกิจกระตุ้นและสนับสนุนให้เกิดการพัฒนาสังคมสูงอายุ โดยเชื่อมโยงเรื่องผู้สูงอายุกับสินค้าและบริการ จะได้มีสินค้าหรือบริการใหม่ๆ สำหรับผู้สูงอายุ เช่น อาหารสุขภาพผู้สูงอายุ อุปกรณ์อำนวยความสะดวกผู้สูงอายุ หมู่บ้านจัดสรรผู้สูงอายุ โซนผู้สูงอายุในธุรกิจต่างๆ การดูแลผู้สูงอายุ การแพทย์ผู้สูงอายุ การท่องเที่ยวผู้สูงอายุ เป็นต้น รองรับทั้งคนไทยและต่างชาติ ที่จะช่วยกระตุ้นการวิจัยและพัฒนาสินค้าหรือบริการสำหรับผู้สูงอายุ และเสริมสร้างบรรยากาศสังคมสูงอายุของไทยอย่างมีนัยสำคัญ ทั้งด้านองค์ความรู้ การจ้างงาน สร้างอาชีพ สร้างสินค้าและบริการที่หลากหลาย นอกจากนี้ ควรมีมาตรการส่งเสริมธุรกิจสุขภาพและผู้สูงอายุ เช่น มาตรการภาษี การส่งเสริมให้เข้าในตลาดหลักทรัพย์ การลงทุนร่วมภาครัฐและภาคเอกชน(PPP: Private Public Partnership)ในธุรกิจสำหรับผู้สูงอายุครบวงจร เป็นต้น

**3.3 การสร้างหลักประกันรายได้ให้ผู้สูงอายุ**

เนื่องจาก “เบี้ยยังชีพผู้สูงอายุแบบขั้นบันได” (60-69 ปี ได้รับ 600 บาท/เดือน, 70-79 ปี ได้รับ 700 บาท/เดือน, 80-89 ปี ได้รับ 800 บาท/เดือน และ 90 ปีขึ้นไป ได้รับ 1,000 บาท/เดือน) ไม่เพียงพอต่อการยังชีพผู้สูงอายุในแต่ละเดือน จึงควรมีการเตรียมความพร้อมเรื่องการออมตั้งแต่วัยทำงานเพื่อเป็นแหล่งรายได้ที่ยั่งยืนในวัยสูงอายุ โดยเฉพาะแรงงานที่อยู่นอกระบบ เพื่อสร้างหลักประกันรายได้ในวัยสูงอายุ ควรเร่งผลักดันเรื่อง **“กองทุนการออมแห่งชาติ (กอช.)”** ให้มีผลบังคับใช้โดยเร็ว โดยเร่งประชาสัมพันธ์เผยแพร่ความรู้ ความเข้าใจ ให้เข้าถึงทุกภาคีเครือข่าย เพื่อให้ประชาชนรับทราบ สร้างความตระหนักในเรื่องของการออมเพื่อยามชราภาพผ่านกองทุนข้างต้น โดยภาครัฐควรส่งเสริมองค์ความรู้เรื่องการออมและการลงทุนที่เหมาะสมตามช่วงอายุ ให้แก่ประชาชนทุกช่วงวัยด้วย

**3.4 การพัฒนากฎหมายกตัญญู**

ควรปลูกฝังค่านิยมและผลักดันให้ลูกหลานได้กลับมาหาครอบครัวและผู้สูงอายุบ่อยๆ โดยการสร้างความตระหนักและการสร้างแรงจูงใจ ด้วยการพัฒนากฎหมายกตัญญูเพิ่มเติม โดยเฉพาะ **“การส่งเสริมมาตรการและสวัสดิการให้ลูกหลานไปเยี่ยมครอบครัวหรือผู้สูงอายุ**” เช่น การลดภาษี/ให้สิทธิวันลา/ให้ส่วนลดค่าเดินทาง แก่ลูกหลานที่กลับไปเยี่ยมครอบครัวหรือผู้สูงอายุ การส่งเสริมให้ภาคเอกชนจัดรายการพิเศษสำหรับลูกหลานที่พาผู้สูงอายุมาซื้อสินค้าหรือบริการ

**3.5 การพัฒนาระบบการดูแลผู้สูงอายุระยะยาวโดยชุมชน/อปท.**

การผลักดันระบบการดูแลผู้สูงอายุระยะยาว เพื่อให้มีผลเป็นรูปธรรมครอบคลุมทั้งมิติด้านสังคม สุขภาพ เศรษฐกิจ และสภาพแวดล้อม รวมทั้งการเพิ่มขีดความสามารถของครอบครัว ชุมชน ในการร่วมให้การดูแลผู้สูงอายุระยะยาว ที่เป็นการดูแลผู้สูงอายุระยะยาวทั้งในภาวะปกติและภาวะฉุกเฉิน ทั้งในมิติการดูแลตนเอง การดูแลโดยครอบครัว การดูแลโดยบุคลากรด้านผู้สูงอายุ และ โดยเฉพาะอย่างยิ่ง การดูแลโดยองค์กรปกครองส่วนท้องถิ่นและชุมชน

**4. ยุทธศาสตร์ที่ 4 : การพัฒนาบุคลากรด้านผู้สูงอายุ**

**4.1 การจัดทำและรับรองมาตรฐานบุคลากรและสถานพยาบาลด้านผู้สูงอายุ**

เพื่อการพัฒนาบุคลากรด้านผู้สูงอายุที่มีคุณภาพอย่างเป็นระบบ เห็นควรจัดทำมาตรฐานในการดูแลผู้สูงอายุ ทั้งมาตรฐานวิชาชีพระดับบุคคลและระดับองค์กร (สถานพยาบาลด้านผู้สูงอายุ) รวมทั้งมีองค์กรรับรองมาตรฐานเพื่อสร้างความน่าเชื่อถือให้ได้รับการยอมรับเป็นสากล

**4.2 การพัฒนาบุคลากรด้านผู้สูงอายุมืออาชีพ**

จากมาตรฐานวิชาชีพในการดูแลผู้สูงอายุข้างต้นซึ่งจะพัฒนาบุคลากรด้านผู้สูงอายุที่เป็นมืออาชีพ และเห็นว่าควรพัฒนาการเรียนการสอนด้านนี้ ตั้งแต่ระดับโรงเรียน ซึ่งเป็นหลักสูตรพื้นฐาน เพื่อส่งเสริมให้ลูกหลานดูแลผู้สูงอายุเบื้องต้นภายในครอบครัว และระดับสายอาชีพ ซึ่งเป็นหลักสูตรขั้นสูง เพื่อนำไปประกอบอาชีพ ทั้งนี้ แม้ว่าจะมีความท้าทายเรื่องความนิยมที่จะเป็นบุคลากรด้านนี้ และการกระจายไปยังทุกชุมชนให้ครอบคลุมทั่วประเทศ ซึ่งเห็นว่าหากสังคมมีความต้องการและมีระบบเศรษฐกิจที่เอื้อต่อวิชาชีพนี้แล้ว ก็จะส่งเสริมให้เกิดการพัฒนาอาชีพ การจ้างงาน รวมถึงการสร้างสิ่งจูงใจ และควรส่งเสริมและพัฒนาคนในพื้นที่ โดยให้ทุนการศึกษาเพื่อให้กลับมาทำงานในชุมชนในอนาคต

**นอกจากข้อเสนอเชิงนโยบายเพื่อรองรับสังคมผู้สูงอายุของไทยที่เป็นเชิงรุกข้างต้นแล้ว ประเด็นที่มีความสำคัญไปกว่านั้น คือการขับเคลื่อนแผนสู่การปฏิบัติ โดย**

**การผลักดันเรื่องผู้สูงอายุให้เป็นวาระแห่งชาติ**

โดยเฉพาะประเด็น **“อีก 30 ปีข้างหน้า ประเทศไทยจะมีผู้สูงอายุเกิน 30%”** เพื่อสร้างความตระหนักให้กับสังคมทุกภาคส่วน ถึงความสำคัญและการเตรียมความพร้อม

* + - **กลไกขับเคลื่อนและการมีส่วนร่วม**

โดยใช้กลไกระดับชาติ (คณะกรรมการผู้สูงอายุแห่งชาติ) กลไกระดับกระทรวงทั้งส่วนกลางและภูมิภาค กลไกระดับท้องถิ่น (อปท. / ชุมชน) ครอบครัว ภาคีและชมรมเครือข่ายผู้สูงอายุ เชื่อมโยงบูรณาการทั้งแนวดิ่งและแนวราบ โดยการมีส่วนร่วมจากทุกภาคส่วน

* + - **งบประมาณ**

โดยเพิ่มสัดส่วนงบประมาณในการส่งเสริมและพัฒนาผู้สูงอายุให้มากขึ้น เพื่อการขับเคลื่อนอย่างเป็นรูปธรรมและมีประสิทธิภาพ

**“ประเทศไทยต้องเริ่มต้นเตรียมความพร้อมสำหรับสังคมสูงอายุตั้งแต่วันนี้”** เพื่ออนาคตที่มั่นคงของประเทศ